શહેરના નદીકાંઠાના વોર્ડ નં.4 ના ભગવતીપરાની 80 થી વધુ મહિલાઓએ આજરોજ કોર્પોરેટર રેખાબેન ગજેરાની આગેવાનીમાં મહાનગરપાલીકામાં દેકારો બોલાવી દીધો હતો અને નારેબાજી કરી અમારો વિસ્તાર રાજકોટ શહેરમાં ન આવતો હોય તો લેખિતમાં ના કહી દો તેવું કહી હલ્લાબોલ કરતા મહિલા કોન્સ્ટેબલોએ તાત્કાલીક ઘટનાસ્થળે પહોચી ટોળાને કાબુમાં લીધો હતો. મહિલાઓએ ડે. કમિશ્નરને રજૂઆત કરી જણાવેલ કે અમારા વિસ્તારમાં ર01ર પછી રોડ બન્યા જ નથી. વારંવાર રજૂઆતો કરવામાં આવી છે છતા છેવાડાના વિસ્તાર હોવાથી કયારેય પણ આ વિસ્તારમાં રાજકીય આગેવાનો કે કોર્પોરેશનના અધિકારીઓ ફરકયા નથી. હાલ ચોમાસુ હોવાથી ચારેય બાજુ ગંદકી છવાઇ છે તેમજ ભૂગર્ભ ગટરની સફાઇ ન થવાથી ગટરના પાણી રસ્તા ઉપર વહી રહ્યા છે તેમજ ભગવતીપરાથી સરકારી સ્કુલે જતા વોકળા ઉપર આવેલ પુલ ત્રણ વર્ષ પહેલા તુટી ગયો છે છતા પુલ બનાવવાની કામગીરી હાથ ધરાઇ નથી આથી ચાલુ વરસાદે વિદ્યાર્થીઓને વોકળામાં થઇને જીવના જોખમે સ્કુલે જવું પડે છે.